Brandstofpryse – vooruitsig vir Oktober | Maroela Media
“Deur die loop van September het die rand beduidend verswak teen die Amerikaanse dollar, maar terselfdertyd het die internasionale pryse van petroleumprodukte die pryse van olie afwaarts gevolg,” het Paul Joubert, senior navorser by die Solidariteit Navorsingsinstituut, aan Maroela Media gesê. “Die netto effek hiervan gaan waarskynlik ŉ geringe daling van enkele sente in die prys van 95-oktaan petrol op 1 Oktober wees. Die groothandelprys van diesel sal waarskynlik met sowat 11 sent daal.”
Joubert het verduidelik die prys van 93-oktaan petrol, wat in die binneland beskikbaar is, word nie elke maand afsonderlik van die prys van 95-oktaan petrol aangepas nie, aangesien die twee se onderliggende pryse gewoonlik naastenby in pas met mekaar beweeg. “Oor tyd kan daar egter wanbalanse opbou, en so ŉ wanbalans sal waarskynlik ook op 1 Oktober reggestel word. Dit beteken dat waar die prys van 95-oktaan petrol waarskynlik ietwat gaan daal, die vooruitsig vir 93-oktaan eerder ŉ geringe styging is,” het hy gesê.
Daar is dus geen vooruitsig vir nog ŉ skerp daling soos op 3 September nie, maar Oktober se verwagte geringe veranderinge sal minstens September se blaaskans verleng.
Die finale aankondiging oor die prysveranderinge sal Vrydag deur die departement van energie gemaak word. Indien die departement besluit om ŉ tydelike leiheffing (“slate levy”) van ŉ paar sent in te stel, of om die groothandelswinsmarge op brandstof te verhoog, kan dit die verwagte dalings in die pryse van diesel en 95-oktaan petrol erodeer.